Maja Panduro (S), 2010-04-19:
Jeg skal selvfølgelig først og fremmest sige mange tak til ordførerne for debatten, for de gode spørgsmål og især tak for tilkendegivelserne fra regeringen af, at hvis kommunerne kommer med et stort ønske om at få mulighed for at tilbyde tilkøbsydelser, vil man være åben over for at diskutere det.
For vi ved jo, at kommunerne har et stort ønske om det.
Så det glæder mig meget, at man vil være åben over for det.
Når vi fremsætter det her forslag fra Socialdemokraterne og SF’s side, er det, fordi vi ønsker, at de ældre også får mulighed for at tilkøbe ydelser hos deres kommunale ældrepleje.
Det ønske bygger på, at vi grundlæggende opfatter det som en kvalitet, at de ældre kan få valgmuligheder i deres hverdag, sådan at den hjælp, de modtager, bærer størst muligt præg af de ønsker, de selv har.
Vi ved fra undersøgelser, at det nedsætter trivslen hos de ældre, hvis der kommer mange forskellige mennesker i hjemmet.
De ældre, man har spurgt, beskriver sammenhæng i hverdagen og tryghed i relation til mennesker, der kommer i deres hjem, som en altafgørende faktor for at kunne have en god hverdag.
Tryghed er også en forudsætning for at have mod på at deltage i aktiviteter, og tryghed opnås, bl.a. ved at det er de samme personer, der kommer i hjemmet, både til de visiterede opgaver og til de opgaver, som man kan tilkøbe, sådan at det altså er personer, som den ældre kender og føler sig tryg ved, der kommer.
Den ultimative løsning for de ældre, når de kan få den her mulighed for at købe yderligere bistand, er jo netop, at de kan tilkøbe ydelser, sådan at de kan prioritere og møde det personale, som i forvejen er kendt fra den visiterede hjælp, altså dem, som allerede er i kontakt med borgeren.
Det ville samtidig også betyde, at personalet allerede kendte til den ældres situation og den ældres helbred og dermed endnu lettere kunne tilpasse bistanden.
Vi kender allerede modellen i de tilfælde, hvor borgeren har valgt at modtage den visiterede hjælp fra en privat udbyder.
Der har borgeren nemlig mulighed for at tilkøbe ydelser, og det er vores klare opfattelse, at den mulighed også bør gives til borgere, som har valgt at modtage hjælp fra den offentlige hjemmepleje.
Forslaget her vil nemlig skabe ligestilling i borgernes mulighed for tilkøb.
I dag vil en borger, som har valgt den offentlige hjemmepleje til den visiterede hjælp, såfremt vedkommende ønsker at tilkøbe ydelser,
være nødt til at købe den ydelse hos en privat udbyder, og det vil netop betyde, at man ikke kan begrænse antallet af forskelligt personale i sit hjem.
En yderligere gevinst ved forslaget her mener vi er, at det netop vil bidrage til en mere fair konkurrence imellem kommunerne og de private servicevirksomheder.
Over for de kommuner, der ønsker at bruge den her ordning, er det også vigtigt for os at understrege, at det her ikke er en målsætning om, at kommunerne skal til at drive virksomhed.
De skal kunne tilbyde det her tilkøb, uden at det går ud over den universelle basisydelse.
Vi mener, at tilkøb skal være en mulighed for de ældre, som måtte have råd og lyst til det, men at det netop ikke må forringe basisydelserne.
Det er en helt afgørende forudsætning for os, at det netop ikke må give anledning til – hvilket der også har været nogen bekymring for fra nogle af ordførernes side – at det skulle kunne nedsætte basisservicen.
For ikke så længe siden fremsatte ministeren et lovforslag om frit valg af hjælpemidler og boligindretning.
Det var et lovforslag, som skulle sikre større indflydelse for borgeren og bedre fleksibilitet på hjælpemiddelområdet, og som også inddrog kommunerne i forhold til den økonomiske kompensation.
Vi mener sådan set, at det netop er den samme tankegang, som der indføres i forbindelse med at kunne tilbyde tilkøb i den kommunale hjemmepleje.
Således mener vi, at forslaget giver mulighed for større medbestemmelse til de ældre, større fleksibilitet, mere fair vilkår og mere reelt frit valg.